পদ্মা সেতু প্রসঙ্গে বলতে গিয়ে সৈয়দ আবুল হোসেন বলেছেন, আমি আওয়ামী লীগ সরকারের (২০০৯-২০১৩ মেয়াদে) মন্ত্রী ছিলাম। প্রথমে যোগাযোগমন্ত্রী এবং পরে তথ্য ও যোগাযোগ প্রযুক্তি মন্ত্রী। নামে-বেনামে চিঠি, অসত্য অভিযোগ, কতিপয় পত্রিকার অপপ্রচার- সব মিলিয়ে একটি দেশীয় ও আন্তর্জাতিক ষড়যন্ত্রের শিকার হয়ে দেশের বৃহত্তর স্বার্থে আমি মন্ত্রিসভা থেকে ২৩ জুলাই, ২০১২ তারিখে স্বেচ্ছায় পদত্যাগ করি। পদ্মা সেতু নির্মাণ নিয়ে ষড়যন্ত্রকারীরা আমার বিরুদ্ধে, পদ্মা সেতু নির্মাণের বিরুদ্ধে সংঘবদ্ধ হয়েছিল। এ সরকারের আমলে পদ্মা সেতু চালু হবে- সরকার পরবর্তী নির্বাচনে জয়ী হওয়ার চাবিকাঠি হাতে পাবে- এটা ছিল কারো কারো কাছে, বিশেষত: ষড়যন্ত্রকারীদের কাছে আতঙ্ক। তাই ষড়যন্ত্রকারীরা পদ্মা সেতুর প্রস্তুতির শেষপর্বে নানা অজুহাত ও কল্পনাপ্রসূত অভিযোগ তুলে বিশ্বব্যাংককে বিভ্রান্ত করে পদ্মা সেতু নির্মাণকে বাধাগ্রস্ত করে। এ সময়ে একটি অশুভ চক্রের আঁতাত পরিলক্ষিত হয়। পদ্মা সেতুর মূল কাজের প্রাকযোগ্য ঠিকাদার নিয়োগে আমার প্রতিষ্ঠিত সাকো বিভিন্ন বিদেশি কোম্পানির কাছে অনৈতিক দাবি করেছে- হঠাৎ করে তথাকথিত এ অভিযোগ তোলা হয়। দৈনিক ইত্তেফাকের মতো পত্রিকা এ সংবাদ লিড নিউজ করে। ইত্তেফাক পত্রিকার এ নিউজ আমার সম্পর্কে জনমনে নেতিবাচক ধারণা প্রদান করে। অথচ ইত্তেফাক পত্রিকার সম্পাদক একজন প্রাক্তন যোগাযোগমন্ত্রী এবং তিনি জানেন, উত্থাপিত বেনামি অভিযোগের কোনো ভিত্তি নেই। পরবর্তীতে দুদক ঠিকাদার প্রাক-নির্বাচনের উত্থাপিত অভিযোগ তদন্ত করে। প্রত্যেক ঠিকাদার কোম্পানির সাথে কথা বলে। দুদকের তদন্তে অভিযোগের সত্যতা মিলেনি। বিশ্বব্যাংক দুদক এর রিপোর্ট গ্রহণ করে। পরবর্তীতে ষড়যন্ত্রকারীরা পরামর্শক নিয়োগে দুর্নীতির আশঙ্কার অভিযোগ তুলে পদ্মা সেতুর নির্মাণকে বিলম্বিত করতে নতুন কৌশল অবলম্বন করে। কতকগুলো বেনামি চিঠি ও কতিপয় স্বার্থান্বেষী মহলের অভিযোগের ভিত্তিতে পদ্মা সেতুর পরামর্শক নিয়োগে বিশ্বব্যাংকের ইন্টিগ্রিটি বিভাগ দুর্নীতির আশঙ্কা আবিষ্কার করলেন। একটি প্রতিবেদন উপস্থাপন করে পদ্মা সেতুর নির্মাণ বন্ধে পেরেক ঠুকে দিলেন। ইন্টিগ্রিটি বিভাগের প্রতিবেদন, অসত্য তথ্য-উপাত্ত গ্রহণ করে বিশ্বব্যাংক প্যানেল একটি চূড়ান্ত রিপোর্ট দিয়ে একদিকে বাংলাদেশের একটি বৃহৎ উন্নয়ন প্রকল্পের আশু বাস্তবায়ন কার্যক্রমের মৃত্যু ঘটালেন, অন্যদিকে পদ্মা সেতুসহ মন্ত্রী হিসেবে দায়িত্ব-পালনে আমার অঙ্গীকার ও স্বপ্নের অপমৃত্যু ঘটালেন।